पाएं अपने शहर की ताज़ा ख़बरें और फ्री ई-पेपरडाउनलोड करें
शहर में अनियमित पेयजलापूर्ति की शिकायत पर संज्ञान लेते हुए एसडीओ सह नप के ईओ रवि आनंद के माध्यम से दोपहर के समय शहर में पानी की सप्लाई की गई। दरअसल शहर में कुछ दिनों से अनियमित तरीके से पानी की सप्लाई हो रही थी। इस कारण लोगों को गर्मी के मौसम में पानी के लिए भटकना पड़ रहा था। सुखी-संपन्न लोग खरीद कर पानी की व्यवस्था कर रहे थे, तो मध्यम व निम्न तबके के लोगों को पानी की जुगाड़ के लिए भाग दौड़ करना पड़ रहा था।
जनहित की इस समस्या को गंभीरता से लेते हुए कांग्रेस के वरीय उपाध्यक्ष रमेश कुमार चीनी ने एसडीओ सह ईओ को वाट्सएप के जरिए इसकी जानकारी दी और जनहित की इस समस्या पर अविलंब प्रयास करने की गुहार लगाई। जिसके बाद ईओ ने उनसे विस्तृत जानकारी ली कि कहां पानी की समस्या है। इसपर रमेश ने उन्हें बताया कि पूरे शहर में पानी की समस्या है। जबकि वार्ड 20 ड्राइ जोन इलाका है। इसपर एसडीओ ने उन्हें भरोसा दिलाया कि पानी सप्लाई नियमित रूप से होगी। जिसके बाद दोपहर 12 बजे पेयजलापूर्ति आरंभ कर दी गई। वहीं वार्ड 20 में टैंकर से पानी की व्यवस्था दी गई, जिसे रमेश की अगुवाई में लोगों के बीच बांटा गया। इधर एसडीओ के प्रयास पर रमेश ने उन्हें बधाई दी है। कहा है कि गुमला के निकट इतिहास में पहली बार किसी पदाधिकारी ने जनता के दर्द को समझा और तुरंत पानी की आपूर्ति कराई। वहीं एसडीओ ने कहा कि जनता की जायज मांगे अविलंब पूरी होगी। जनता को पूरी सुविधा दिलाने की दिशा में वे प्रयासरत है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva zho_Hant eng_Latn